Будаўніцтва станцыі пачалося, дзякуючы вялікай сям’і Дараган, у прыватнасці, Мацвею Якаўлевічу і яго жонцы Лізавеце Фёдараўне, якія ў 1894 годзе атрымалі купчую аб набыцці зямлі, што належала Марыі Вітгенштэйн. Прадаўшы сваё памесце ў Дзеднава Бабруйскага павета, Мацвей разам з братамі жонкі — Iванам і Восіпам Дараганамі — сталі ўладальнікамі каля 20 тысяч дзесяцін зямлі паблізу рэк Пціч і Свіслач. Але сельскай гаспадаркай Дараганы не збіраліся займацца. Мацвей, напрыклад, вырашыў на сваёй тэрыторыі пабудаваць чыгуначную ветку ад Асіповіч да Старых Дарог, на ёй — станцыю ў прыдатным месцы, з якой можна было б адгружаць сплаўлены па рацэ высечаны лес, грузіць яго ў вагоны і адпраўляць на продаж.